
Η ΜΑΘΗΜΑΤΙΚΗ ΕΠΑΓΩΓΗ ΣΤΟ ΛΥΚΕΙΟ

Μαρίνα Πάλλα, Αγ. Λαύρας 3, 50100, Κοζάνη

στη μνήμη του καθηγητή μου

                                                                              Μιχ. Μυτιληναίου

ΠΕΡΙΛΗΨΗ
Η παρούσα έρευνα έχει στόχο να διερευνήσει τα επίπεδα κατανόησης της μαθηματικής (ή τέλειας) επαγωγής από τους μαθητές Λυκείου και να εντοπίσει τις τυχόν δυσκολίες που αυτοί αντιμετωπίζουν, όταν τη χρησιμοποιούν. Διακόσιοι δεκατρείς μαθητές κλήθηκαν να απαντήσουν σε ένα γραπτό τεστ και στη συνέχεια, πραγματοποιήθηκαν δεκαοκτώ ατομικές συνεντεύξεις. Τα αποτελέσματα έδειξαν ότι όταν οι μαθητές κατανοούν κάθε επιμέρους και ουσιαστικό χαρακτηριστικό της τέλειας επαγωγής, καθώς επίσης το ρόλο και τη σημασία του στη συνολική μαθηματική δομή της, τότε είναι περισσότερο ικανοί να αντιμετωπίσουν με επιτυχία μια ποικιλία ερωτημάτων και προβλημάτων.  

ΕΙΣΑΓΩΓΗ
Οι μαθητές Λυκείου και οι φοιτητές των σχολών θετικών επιστημών αντιμετωπίζουν συχνά δυσκολίες στην κατανόηση σε βάθος της μαθηματικής επαγωγής (Avital & Libeskind, 1978; Nardi & Iannone, 2003). Λαμβάνοντας υπόψη τη σημαντικότητα της μαθηματικής επαγωγής και τη χρησιμότητα της σε πολλούς κλάδους των μαθηματικών, θεωρήθηκε σκόπιμο να πραγματοποιηθεί μια έρευνα με μαθητές Λυκείου ελληνικών σχολείων. Πιο ειδικά, η έρευνα έχει σκοπό να καταγράψει και να μελετήσει τις δυσκολίες που προσδιορίστηκαν σε γραπτά τεστ μαθητών τα οποία αναφέρονται στη μαθηματική επαγωγή, καθώς και τις αιτιολογήσεις που δόθηκαν, μέσω συνέντευξης, από ένα μέρος του εξεταζόμενου δείγματος.

ΑΝΑΣΚΟΠΗΣΗ ΒΙΒΛΙΟΓΡΑΦΙΑΣ
Η αρχή της μαθηματικής επαγωγής διατυπώνεται ως εξής: «Έστω ότι η p είναι μια μαθηματική ιδιότητα. Λέμε ότι η p(x) ισχύει αν ο αριθμός x ικανοποιεί την ιδιότητα p. Υποθέτουμε ότι: (α) η p(0) ισχύει  και  (β) αν η p(κ) ισχύει για κάποιο φυσικό αριθμό κ, τότε η p(κ+1) ισχύει. Τότε η p(ν) ισχύει για κάθε φυσικό αριθμό ν». Η σχέση (α) αναφέρεται ως βάση της επαγωγής και η σχέση (β) ως βήμα της επαγωγής. Η υπόθεση ότι η p(κ) είναι αληθής στη σχέση (β) αναφέρεται ως επαγωγική υπόθεση.

Πολλές φορές δημιουργείται σύγχυση ανάμεσα στους όρους ‘μαθηματική  επαγωγή’ και ‘επαγωγικός συλλογισμός’. Στη φιλοσοφία και τις εφαρμοσμένες επιστήμες ο όρος επαγωγικός συλλογισμός χρησιμοποιείται για να περιγράψει τη διαδικασία εξαγωγής γενικών συμπερασμάτων από συγκεκριμένες περιπτώσεις. Στα μαθηματικά, όμως, κάθε πρόταση πρέπει να συνοδεύεται από μια αυστηρή απόδειξη, ώστε να γίνει αποδεκτή. Η μαθηματική επαγωγή πιστοποιεί την αλήθεια κάποιων προτάσεων μέσω παραγωγικού συλλογισμού. Συνήθως, όμως, αυτές οι προτάσεις προκύπτουν μετά από παρατηρήσεις και τη διατύπωση μιας εικασίας. Στη συνέχεια η εικασία πρέπει να αποδειχθεί, ώστε να γίνει αποδεκτή ως αληθής πρόταση. Διαφορετικά, παραμένει εικασία η οποία προκαλεί τους μαθηματικούς για την εύρεση μιας απόδειξης (π.χ. εικασία Goldbach). Είναι χρήσιμο οι μαθητές να αντιληφθούν τη σχέση εικασίας και απόδειξης. Οι Recio & Godino (2001)  παρατήρησαν ότι όταν οι μαθητές αντιμετωπίζουν ένα νέο πρόβλημα στο οποίο είναι απαραίτητο να αναπτύξουν καινούριες αποδεικτικές στρατηγικές, τότε ο αυθόρμητος τύπος επιχειρηματολογίας που υιοθετείται είναι ο εμπειρικός–επαγωγικός, δηλαδή ξεκινούν με απλές συγκεκριμένες περιπτώσεις.  Τα παραπάνω ευρήματα θυμίζουν τα λόγια του Polya (1998): “τα μαθηματικά όταν παρουσιάζονται με αυστηρότητα είναι μια συστηματική, παραγωγική επιστήμη, όμως τα μαθηματικά ‘εν τω γεννάσθαι’ είναι μια επαγωγική επιστήμη”(σελ. 154). 

Στη βιβλιογραφία εντοπίζονται διάφορες πηγές λάθους και δυσκολίας των μαθητών κατά την εκμάθηση της μαθηματικής επαγωγής. Γεννιούνται ερωτήματα σχετικά με το πώς μπορεί να δικαιολογηθεί η αρχή της μαθηματικής επαγωγής. Οποιαδήποτε απάντηση θα πρέπει να αναφέρεται στην καλή διάταξη των φυσικών αριθμών (Avital & Lebeskind, 1978; Ernest, 1984). Οι φυσικοί αριθμοί έχουν το μοναδικό χαρακτηριστικό να μπορούν όλοι να παράγονται από έναν αρχικό αριθμό και τον επαναλαμβανόμενο σχηματισμό των επόμενων. Αν ο αρχικός φυσικός αριθμός έχει μια συγκεκριμένη ιδιότητα και αν περνά από οποιονδήποτε φυσικό αριθμό στον επόμενό του, τότε η ιδιότητα ισχύει για όλους τους φυσικούς. Υπάρχουν εξωτερικές αναπαραστάσεις οι οποίες βοηθούν στη κατανόηση της σχέσης μεταξύ της μαθηματικής επαγωγής και της διάταξης των φυσικών αριθμών, όπως για παράδειγμα το γκρέμισμα μιας μεγάλης σειράς από ντόμινο ή βιβλία. 

Μια παρανόηση που εμφανίζεται είναι η άποψη ότι η βάση της επαγωγής δε χρειάζεται (Ron & Dreyfus, 2004). Ένας τρόπος για να εκδιωχθούν οι αμφιβολίες είναι παραδείγματα από λανθασμένες επαγωγικές δηλώσεις (Ernest, 1984). Για παράδειγμα, ο ισχυρισμός: «Κάθε φυσικός αριθμός της μορφής 2ν+1 είναι άρτιος» αν και είναι προφανώς ψευδής, ωστόσο ισχύει το επαγωγικό βήμα.

Μια εννοιολογική δυσκολία των μαθητών είναι η εξής: «η μαθηματική επαγωγή είναι μια μέθοδος στην οποία υποθέτουμε αυτό που θέλουμε να αποδείξουμε και στη συνέχεια το αποδεικνύουμε!». Θεωρούμε ως δεδομένη την επαγωγική υπόθεση p(ν) και μέσω μιας σύνθετης διαδικασίας αποδεικνύουμε την πρόταση p(ν). Η συγκεκριμένη δυσκολία δείχνει πως οι μαθητές δε διακρίνουν τη διαφορά μεταξύ των δύο ‘ν’. Στη μεν επαγωγική υπόθεση, το ν είναι αυθαίρετο αλλά συγκεκριμένο, δηλαδή συμπεριφέρεται ως λογική σταθερά. Στο δε συμπέρασμα, το ν συμπεριφέρεται ως ελεύθερη μεταβλητή, δηλαδή μπορεί να πάρει οποιαδήποτε φυσική τιμή. Για να αποφευχθεί αυτή η παρανόηση, προτείνεται η μαθηματική επαγωγή να εκφράζεται με δύο μεταβλητές, το οποίο γίνεται κυρίως για παιδαγωγικούς λόγους (Ernest, 1984; Movshovitz–Hadar, 1993; Reid, 2002 ). 

Οι Avital & Lebeskind (1978) εντοπίζουν μια άλλη εννοιολογική δυσκολία των μαθητών στο επαγωγικό βήμα. «Πώς μπορούμε να αποδείξουμε την αλήθεια της πρότασης p(κ+1), αν δε γνωρίζουμε την αλήθεια της πρότασης p(κ);». Η βασική γνώση που χρειάζονται οι μαθητές είναι ο κανόνας modus ponens [p ( (p ( q) ] ( q. Στη συνεπαγωγή p ( q δε χρειάζεται κάποιος να γνωρίζει ότι η πρόταση p είναι αληθής, αλλά να δείξει ότι αν η p είναι αληθής, αυτό συνεπάγεται την αλήθεια της πρότασης q. 

Επιπλέον, εντοπίζονται και τεχνικά προβλήματα των μαθητών, όπως η μετάφραση του επαγωγικού βήματος p(κ) ( p(κ+1) καθώς και οι αλγεβρικοί χειρισμοί που υπεισέρχονται στην απόδειξη αυτού του βήματος. 

Η κατανόηση των μαθητών φαίνεται να χτίζεται πάνω στα παραδείγματα που εισάγονται στην σχολική τάξη. Π.χ. θεωρούν ότι σχετίζεται με την Άλγεβρα και με την παραγωγή αποδείξεων κάτω από προκαθορισμένες συνθήκες. Αυτές οι πεποιθήσεις έρχονται σε σύγκρουση με κάποια δραστηριότητα που απαιτεί μια γεωμετρική, ίσως, εφαρμογή της επαγωγικής απόδειξης (Wistedt & Brattstrom, 2005). Οι μαθητές θα πρέπει να εφαρμόζουν τη μέθοδο σε ένα ευρύ πεδίο προβλημάτων, όπως σε αλγεβρικές ταυτότητες, σε αθροίσματα πεπερασμένων σειρών, σε άπειρες σειρές, στη θεωρία αριθμών ή στη γεωμετρία (Ernest, 1984; Polya, 1954).

Η ΕΡΕΥΝΑ
Με βάση το σκοπό της έρευνας επιδιώκεται να διερευνηθεί ο τρόπος και ο βαθμός που κατανοούν οι μαθητές τη δομή της μαθηματικής επαγωγής. Ειδικότερα, διερευνώνται τα ερωτήματα:

1. Αντιλαμβάνονται οι μαθητές ότι η μαθηματική επαγωγή συνδέεται με την καλή διάταξη των φυσικών αριθμών; 

2. Θεωρούν ότι οι δύο συνθήκες της μεθόδου είναι ανεξάρτητες, αλλά και οι δύο απαραίτητες ώστε να ολοκληρωθεί η αποδεικτική διαδικασία; 

3. Μπορούν να κάνουν εικασίες; Αισθάνονται την ανάγκη να αποδείξουν, και όχι απλώς να γενικεύσουν, τον επαγωγικό συλλογισμό τους;

Στην παρούσα έρευνα συμμετείχαν οι μαθητές της θετικής κατεύθυνσης της Β’ τάξης των Ενιαίων Λυκείων της Κοζάνης, τη σχολική χρονιά 2005-06. Στους 213 μαθητές δόθηκε τεστ με πέντε ερωτήματα ανάπτυξης (αναφέρεται στο Παράρτημα), με το οποίο ασχολήθηκαν στο σχολείο για 45 λεπτά. Στη συνέχεια πραγματοποιήθηκαν 18 ατομικές συνεντεύξεις ώστε να εξεταστούν περαιτέρω οι πιο συχνά εμφανιζόμενες απαντήσεις, να εκμαιευτούν αιτιολογήσεις που δεν ήταν ξεκάθαρες στο γραπτό κείμενο, να διευκρινιστούν σπάνιες απαντήσεις και επιπλέον, να εξεταστεί κατά πόσο οι απαντήσεις ήταν μια τυχαία και αυθαίρετη επιλογή του μαθητή ή μια συνειδητή και σταθερή προσέγγιση. Τέλος, η ανάλυση των δεδομένων έγινε με τη χρήση του στατιστικού πακέτου SPSS-12.0.

ΑΠΟΤΕΛΕΣΜΑΤΑ

Οι μαθητές που συμμετείχαν στην έρευνα, σε αρκετά μεγάλο ποσοστό, μπορούν να διατυπώνουν την αρχή της μαθηματικής επαγωγής και να την εφαρμόζουν για την απόδειξη αλγεβρικών ισοτήτων, αλλά πολλές φορές αυτό γίνεται μηχανικά και χωρίς τη βαθιά κατανόηση της μαθηματικής δομής της. Κατά συνέπεια, μειώνονται τα ποσοστά επιτυχίας των μαθητών όταν πρόκειται για επίλυση μη τετριμμένων προβλημάτων και για ερωτήματα όπου μελετώνται η αναγκαιότητα και η σημασία του βασικού και του επαγωγικού βήματος. Αναλυτικά:

Πίνακας 1: Συχνότητες και ποσοστά των απαντήσεων των μαθητών στο πρώτο ερώτημα του τεστ

	
	Μαθητές
	Ποσοστά  %

	Σωστός ορισμός

Ελλιπής ορισμός

Λανθασμένη απάντηση

Καμία απάντηση
	73

82

24

34
	34,3

38,5

11,2

16,0

	Σύνολο
	213
	100


Οι ορισμοί που χαρακτηρίστηκαν ως ελλιπείς θα μπορούσαν να χωριστούν σε δύο κατηγορίες. Στην πρώτη κατηγορία ανήκουν οι ορισμοί που δεν περιείχαν κάποια πληροφορία, όπως για παράδειγμα ότι το p(ν) συμβολίζει έναν ισχυρισμό ή ότι η μαθηματική επαγωγή αναφέρεται στους θετικούς ακέραιους. Η συνολική εικόνα, όμως, των αντίστοιχων γραπτών δείχνει ότι οι συγκεκριμένοι μαθητές γνωρίζουν τον ορισμό, αλλά δυσκολεύονται να τον διατυπώσουν με ακρίβεια ή θεωρούν ότι κάποιες διευκρινήσεις είναι περιττές. Στη δεύτερη κατηγορία ανήκουν οι ορισμοί με πιο σημαντικές και ουσιαστικές παραλείψεις. Για παράδειγμα, ενώ περιγραφόταν η αποδεικτική μέθοδος, δε γραφόταν ρητά το συμπέρασμα («ο ισχυρισμός ισχύει για κάθε θετικό φυσικό αριθμό»). Άλλοι μαθητές στο βασικό βήμα αντί για την κατοχύρωση της αλήθειας του p(1), έγραφαν απλώς ότι εξετάζουν την ισχύ του p(1) χωρίς να γίνεται πιο σαφές.

Στις λανθασμένες απαντήσεις διακρίνεται μια αδυναμία εκ μέρους των μαθητών να διατυπώσουν τον ορισμό. Για παράδειγμα: «Τη μέθοδο αυτή θα τη χρησιμοποιήσουμε για να αποδείξουμε ανισώσεις, εξισώσεις κ.τ.λ. ότι ισχύουν για κάθε θετικό ακέραιο αριθμό ν». ή «Όταν μια παράσταση ισχύει για έναν αριθμό ν και ισχύει και για τον ν+1 τότε ισχύει για όλους τους όμοιούς του». Ένας από τους μαθητές που άφησε αναπάντητο το πρώτο ερώτημα δήλωσε στη συνέντευξη: «Εγώ ποτέ δεν τα πάω καλά με τη θεωρία. Γι’ αυτό έκανα μόνο τις ασκήσεις». Μερικοί μαθητές φαίνεται να αντιμετωπίζουν τη θεωρία ξεχωριστά και πιθανώς ανεξάρτητα από την επίλυση προβλημάτων, χωρίς να αξιοποιούν τη σύνδεση και τη σχέση που υπάρχουν μεταξύ τους.

Πίνακας 2: Συχνότητες και ποσοστά των απαντήσεων των μαθητών στο δεύτερο ερώτημα του τεστ

	
	Μαθητές
	Ποσοστά  %

	Σωστή απάντηση με αιτιολόγηση

Σωστή απάντηση χωρίς αιτιολόγηση

Λανθασμένη απάντηση

Καμία απάντηση
	96

29

81

7
	45,1

13,6

38,0

3,3

	Σύνολο
	213
	100


Οι μαθητές που απάντησαν αρνητικά στο δεύτερο ερώτημα, δηλαδή ότι η τέλεια επαγωγή δεν εφαρμόζεται στους πραγματικούς αριθμούς, έγραψαν διάφορα σχόλια, τα οποία αξίζει να αναφερθούν. Για παράδειγμα, μερικοί μαθητές θεώρησαν πως εφόσον δεν μπορεί να εφαρμοστεί η μαθηματική επαγωγή, συνεπώς δε θα ισχύει η σχέση 2x > x, για τους θετικούς πραγματικούς αριθμούς x. Παρατηρείται μια σύγχυση μεταξύ του ευρύτερου συνόλου αριθμών για τους οποίους ισχύει μια σχέση και του συνόλου αριθμών που καλύπτεται μέσω μιας συγκεκριμένης απόδειξης. Στη συνέχεια τέθηκε ο προβληματισμός γιατί στον ορισμό της τέλειας επαγωγής να αναφέρονται μόνο οι θετικοί ακέραιοι και όχι οι θετικοί πραγματικοί αριθμοί. Μόνο μερικοί από τους μαθητές που θεωρούσαν τον ν+1 ως τον επόμενο φυσικό αριθμό του ν και όχι ως έναν απλό αριθμό, μπόρεσαν να αντιληφθούν ότι δεν ισχύει κάτι αντίστοιχο στους πραγματικούς, δηλαδή δεν υφίσταται η έννοια του επόμενου πραγματικού αριθμού.

Οι 14 από τους 81 μαθητές που απάντησαν λανθασμένα ότι εφαρμόζεται η μαθηματική επαγωγή και στους θετικούς πραγματικούς αριθμούς, δικαιολόγησαν την απάντησή τους επαληθεύοντας την ανισότητα για κάποιες φυσικές ή ρητές τιμές του x και γενικεύοντας το συμπέρασμά τους για όλους τους θετικούς πραγματικούς. Διαπιστώνεται ένας επαγωγικός συλλογισμός που, όπως αναφέρθηκε στο θεωρητικό πλαίσιο, διαφέρει από τη μαθηματική επαγωγή. 

Πίνακας 3: Συχνότητες και ποσοστά των απαντήσεων των μαθητών στο τρίτο ερώτημα του τεστ

	
	Μαθητές
	Ποσοστά  %

	Σωστή απάντηση με αιτιολόγηση

Σωστή απάντηση χωρίς αιτιολόγηση

Λανθασμένη απάντηση

Καμία απάντηση
	93

22

69

29
	43,7

10,3

32,4

13,6

	Σύνολο
	213
	100


Κάποιοι μαθητές συνδέουν την ισχύ της επαγωγικής βάσης με την ισχύ του επαγωγικού βήματος. Π.χ.: «Έστω ν=1. Έχουμε 1=6, κάτι που δεν ισχύει. Και αφού δεν ισχύει το πρώτο βήμα, άρα δε θα ισχύει και το επόμενο».

Στους μαθητές που έδωσαν λανθασμένη απάντηση διακρίνονται δυο κατηγορίες. Η πρώτη κατηγορία περιλαμβάνει τους μαθητές που, αντί να εντοπίσουν το λάθος στη αιτιολόγηση του ισχυρισμού, έβρισκαν λάθη στην προς απόδειξη σχέση: «Το λάθος είναι στην αρχική πρόταση: ν=ν+5( 0=5, το οποίο είναι άτοπο». Η δεύτερη περιλαμβάνει τους μαθητές που μπερδεύτηκαν με το συμβολισμό και τη διαφορά μεταξύ της ελεύθερης μεταβλητής ν και της παραμέτρου κ: «Αφού ν=κ, δε μπορεί ν=κ+1».
Πίνακας 4: Συχνότητες και ποσοστά των απαντήσεων των μαθητών στο τέταρτο ερώτημα του τεστ

	
	Μαθητές
	Ποσοστά  %

	Απόδειξη της ισότητας

Ελλιπής απόδειξη

Λανθασμένη απάντηση

Καμία απάντηση
	115

53

40

5
	54,0

24,9

18,8

2,3

	Σύνολο
	213
	100


Το 78,9% των μαθητών κατάφεραν να αποδείξουν την ισότητα, είτε ολοκληρωμένα, είτε με κάποιες παραλείψεις. Το ερώτημα θεωρήθηκε οικείο και χωρίς ιδιαίτερες δυσκολίες. Στις συνεντεύξεις τέθηκε στους μαθητές ο παρακάτω προβληματισμός: «Φαντάσου ότι ένας συμμαθητής σου αντικαθιστούσε στη σχέση στη θέση του ν τις διαδοχικές θετικές ακέραιες τιμές 1, 2, 3, 4,…και κάθε φορά προέκυπτε κάτι που ισχύει. Μέχρι να τελειώσει ο διαθέσιμος χρόνος, είχε καταφέρει να επαληθεύσει τη σχέση μέχρι την τιμή π.χ. ν=100. Οπότε συμπεραίνει ότι η ισότητα ισχύει για όλους τους θετικούς ακέραιους αριθμούς. Είναι σωστή η απάντησή του;» Ουσιαστικά, μέσω του ερωτήματος έγινε προσπάθεια να ελεγχθεί αν οι μαθητές διακρίνουν τη διαφορά μεταξύ μαθηματικής επαγωγής και επαγωγικού συλλογισμού. Αναφέρονται ορισμένες απαντήσεις: «Δεν είναι σωστή η λύση του μαθητή. Γιατί αν ισχύει για κάποιο σύνολο αριθμών, δε σημαίνει ότι ισχύει για όλους τους θετικούς ακέραιους. Μπορεί απλά αυτό να συμβαίνει μέχρι κάποιο συγκεκριμένο αριθμό και μετά από κει και πέρα να μην ισχύει». Υπήρξαν και αντίθετες απόψεις:

Μ: «Είναι σωστή η λύση»

Ε: «Η σχέση ισχύει και για ν=1000;»

Μ: «Ισχύει»

Ε: «Πώς το ξέρουμε;»

Μ: «Αφού ισχύει για μια τιμή του ν»

Ε: «Δηλαδή όταν ισχύει για μια τιμή του ν, τότε ισχύει για όλες;»

Μ: «Για θετικούς ακεραίους»

Πίνακας 5: Συχνότητες και ποσοστά των απαντήσεων των μαθητών στο πέμπτο ερώτημα του τεστ

	
	Μαθητές
	Ποσοστά  %

	Σωστή εικασία, εύρεση σχέσης και απόδειξη

Σωστή εικασία, εύρεση σχέσης με ελλιπή απόδειξη

Σωστή εικασία 

Λανθασμένη απάντηση

Καμία απάντηση
	17

12

    119

16

49
	8,0

5,6

       55,9

7,5

       23,0

	Σύνολο
	213
	100


Το πέμπτο ερώτημα θεωρήθηκε ενδιαφέρον από τους μαθητές αλλά και δύσκολο. Ας σημειωθεί, ότι στο σχολικό βιβλίο δεν υπάρχουν ερωτήματα αυτής της μορφής. Οι 148 μαθητές (σχεδόν το 70%) κατάφεραν να κάνουν τη σωστή εικασία και υπέθεσαν ότι το πλήθος των σχηματιζόμενων ισόπλευρων τριγώνων πλευράς ενός εκατοστού μέσα στο ισόπλευρο τρίγωνο πλευράς ν εκατοστών είναι ίσο με ν2. Μόνο οι 29 μαθητές, όμως, από αυτούς κατάφεραν να προσδιορίσουν μια σχέση και να την αποδείξουν με τη μέθοδο της μαθηματικής επαγωγής, είτε ολοκληρωμένα είτε ελλιπώς.

Υπολογίστηκαν οι συντελεστές συσχέτισης r του Pearson ανάμεσα στα ερωτήματα του τεστ. Όλοι οι συντελεστές είναι θετικοί και στατιστικώς σημαντικοί (με εξαίρεση το συντελεστή συσχέτισης μεταξύ των ερωτημάτων Q2 και Q5 και τον συντελεστή των ερωτημάτων Q3 και Q5, οι οποίοι είναι στατιστικώς ασήμαντοι). Το μέγεθος των συντελεστών κυμαίνεται από 0,14 μέχρι 0,32. Δηλαδή, οι μαθητές με υψηλό βαθμό σε ένα ερώτημα τείνουν να έχουν υψηλό βαθμό και σε άλλα ερωτήματα του τεστ, χωρίς το μέγεθος των συσχετίσεων αυτών να είναι μεγάλο.
Πίνακας 6:  Συντελεστές συσχέτισης (Pearson r) μεταξύ των ερωτημάτων του τεστ

	Ερωτήματα
	Q2
	Q3
	Q4
	Q5

	Q1

Q2

Q3

Q4
	0,21*

	0,18*
0,28*

	0,30*
0,14*
0,32*

	0,22*
0,02

0,12

0,23*


 *p<0,05  N=213

ΣΥΜΠΕΡΑΣΜΑΤΑ

Όσον αφορά το πρώτο ερευνητικό ερώτημα, παρατηρήθηκε ότι ελάχιστοι μαθητές αναρωτήθηκαν γιατί η μαθηματική επαγωγή εφαρμόζεται μεν στους φυσικούς αλλά όχι στους θετικούς πραγματικούς αριθμούς και οι ίδιοι δυσκολεύτηκαν να δώσουν μια εξήγηση. Το γεγονός αυτό πιθανά να οφείλεται στο ότι οι μαθητές χρησιμοποιούν μηχανικά τους φυσικούς αριθμούς ν και ν+1 και δεν εστιάζουν στο ότι είναι διαδοχικοί. Το εμπόδιο στους πραγματικούς αριθμούς είναι η μη ύπαρξη του επόμενου πραγματικού αριθμού και κατά συνέπεια υπάρχει αδυναμία γενίκευσης της ισχύος του ισχυρισμού για το σύνολο όλων των πραγματικών. Επιπλέον, οι περισσότεροι μαθητές αδυνατούν να καταλάβουν πώς είναι δυνατό μια σχέση να ισχύει μεν για όλους τους θετικούς πραγματικούς, αλλά κάποια αποδεικτική μέθοδος να μπορεί να εφαρμοστεί σε ένα υποσύνολο μόνο του πεδίου ορισμού της σχέσης και συγκεκριμένα στους φυσικούς αριθμούς. 

Όσον αφορά το δεύτερο ερευνητικό ερώτημα διαπιστώθηκε ότι πολλοί μαθητές δεν αντιλαμβάνονται τη σημασία της βάσης της επαγωγής και το ρόλο της στον αποδεικτικό κανόνα modus ponens. Ειδικότερα, θεωρούν πρόβλημα την απουσία του βασικού βήματος, αλλά δεν ελέγχουν αν είναι αληθές ή όχι (Stylianides & Philippou, in press). Κάποιοι μαθητές έχουν την άποψη ότι το βασικό βήμα δε χρειάζεται καθόλου ή ότι πρέπει απαραίτητα να ισχύει ως κάτι προφανές. Αυτό, ίσως, οφείλεται στο ότι το βασικό βήμα είναι συνήθως εύκολα ελέγξιμο, οπότε το κύριο βάρος της απόδειξης πέφτει στο επαγωγικό βήμα. Ένας άλλος λόγος είναι η μορφή των προβλημάτων τα οποία δίνονται στους μαθητές. Είναι κυρίως της ‘κλειστής’ μορφής: «να αποδείξετε ότι η σχέση p(ν) ισχύει για κάθε φυσικό ν(ν0» και όχι ‘ανοιχτής’ μορφής, όπως π.χ.: «να ελέγξετε για ποιους φυσικούς αριθμούς ισχύει η p(ν)», όπου ο ελάχιστος φυσικός αριθμός ν0 θα πρέπει να βρεθεί από τους μαθητές. Επιπλέον, κάποιοι μαθητές συνδέουν την ισχύ του βασικού βήματος με την ισχύ του επαγωγικού βήματος. Ειδικότερα θεωρούν πως αν δεν ισχύει το βασικό βήμα τότε δε θα ισχύει και το επαγωγικό.

Το γεωμετρικό πρόβλημα αιφνιδίασε και δυσκόλεψε τους μαθητές. Το γεωμετρικό σχήμα παραπέμπει στη Γεωμετρία και στους ‘δικούς’ της τρόπους απόδειξης, ενώ η μαθηματική επαγωγή διδάσκεται στα πλαίσια της Θεωρίας Αριθμών. Επιχειρώντας να απαντήσουμε στο τρίτο ερευνητικό ερώτημα παρατηρούμε τα εξής: Οι περισσότεροι μαθητές του δείγματος μπορούν να κάνουν εικασίες, αν και δυσκολεύονται να βρουν μια σχέση η οποία να εκφράζει την εικασία ώστε στη συνέχεια να την αποδείξουν με μαθηματική επαγωγή. Παρατηρείται, δηλαδή, έντονα το φαινόμενο οι μαθητές να αδυνατούν να μεταφράσουν τη σκέψη τους σε μαθηματική γλώσσα και αυτό συμφωνεί με τα ευρήματα των ερευνητριών Nardi & Iannone (2003). Το συγκεκριμένο φαινόμενο πιθανά συμβαίνει επειδή οι μαθητές δεν έρχονται συχνά αντιμέτωποι με λεκτικά προβλήματα, αλλά συνήθως με προβλήματα διατυπωμένα κατευθείαν στη συμβολική γλώσσα. Επιπλέον, οι μαθητές προκειμένου να δημιουργήσουν εικασίες χρησιμοποιούν τον επαγωγικό συλλογισμό ξεκινώντας από ειδικές περιπτώσεις και γενικεύοντας το συμπέρασμα τους (Ernest, 1984; Polya, 1954). Είναι αξιοσημείωτο το γεγονός ότι θεωρούν την εικασία ως κάτι διαφορετικό από την απόδειξη και ειδικότερα, ως ένα βοηθητικό βήμα ώστε να βρεθεί η ζητούμενη σχέση, η οποία στη συνέχεια πρέπει να αποδειχθεί. 

Τέλος, είναι ενδιαφέρον να συζητηθούν οι συσχετίσεις που διαπιστώθηκαν μεταξύ των ερωτημάτων του τεστ. Οι μαθητές οι οποίοι μπορούν να διατυπώνουν σωστά και πλήρως την αρχή της μαθηματικής επαγωγής, μπορούν να την εφαρμόζουν στην απόδειξη αλγεβρικών ισοτήτων και αντίστροφα. Επίσης, ένας μαθητής που γνωρίζει και εφαρμόζει τα βήματα της αποδεικτικής μεθόδου, μπορεί να διαπιστώσει αν λείπει το βασικό βήμα και να ελέγξει αν ικανοποιείται η αντίστοιχη σχέση και αντίστροφα. Όποτε, όμως, απαιτείται κατανόηση της μαθηματικής δομής της μαθηματικής επαγωγής, τότε η θετική συσχέτιση μεταξύ των ερωτημάτων είναι πιο ασθενής. Για παράδειγμα αυτό συναντάται στο δεύτερο ερώτημα του τεστ, όπου είναι αναγκαία η διάκριση των φυσικών αριθμών από τους υπόλοιπους θετικούς πραγματικούς ως προς την ύπαρξη του επόμενου αριθμού. 

ΕΙΣΗΓΗΣΕΙΣ - ΠΡΟΤΑΣΕΙΣ

Στο τεστ δε ζητήθηκε η απόδειξη μιας ανισωτικής σχέσης, λόγω της περιορισμένης χρονικής διάρκειάς του και θα ήταν ενδιαφέρον να ερευνηθεί αυτό το είδος προβλημάτων. Επιπλέον, στην παρούσα έρευνα έλαβαν μέρος μαθητές μιας συγκεκριμένης πόλης, με αποτέλεσμα να μη γενικεύονται τα συμπεράσματα για όλους τους Έλληνες μαθητές. Θα μπορούσε να γίνει μια έρευνα για την κατανόηση της μαθηματικής επαγωγής όπου το δείγμα θα επιλεγεί με τυχαία δειγματοληψία από ολόκληρη την ελληνική επικράτεια. Επιπλέον, είναι φανερό ότι η συγκεκριμένη έρευνα εστιάζει κυρίως στο μαθητή και δε μελετά τον εκπαιδευτικό και τη διδασκαλία. Μια μελλοντική έρευνα θα μπορούσε να μελετήσει αν η κατανόηση της αποδεικτικής μεθόδου από τον ίδιο τον εκπαιδευτικό, η μέθοδος διδασκαλίας του, οι αναπαραστάσεις της μαθηματικής επαγωγής που χρησιμοποιεί και το είδος των δραστηριοτήτων που επιλέγει να πραγματοποιηθούν στη σχολική τάξη κατά τη διαπραγμάτευση της έννοιας επηρεάζουν το βαθμό κατανόησης των μαθητών. Θα ήταν, τέλος, ενδιαφέρουσα μια έρευνα η οποία θα μελετά τη γνώση όλων των μεθόδων απόδειξης με τις οποίες έρχονται σε επαφή τα παιδιά κατά τη διάρκεια της φοίτησής τους στη Δευτεροβάθμια Εκπαίδευση. Η μαθηματική επαγωγή θα ιδωθεί μέσα στο ευρύτερο πλαίσιο της απόδειξης και ίσως δοθεί στους μαθητές η ευκαιρία να αντιληφθούν βαθύτερα τη χρησιμότητα και τη δύναμή της.

ABSTRACT
The aim of the present investigation is to inquire the levels of understanding of mathematical induction by the students of Lyceum (in greek high schools) and point out the difficulties which they confront when they use it. Two hundred and thirteen students were called to answer a written test and then eighteen interviews were taken place. The results showed that when students understand every part and essential characteristic of mathematical induction, as well as its role in the overall mathematical structure of it then they are more capable of confronting with success a variety of questions and problems.  
ΠΑΡΑΡΤΗΜΑ  (ΤΕΣΤ)

1.  Να διατυπώσετε την αρχή της μαθηματικής (ή τέλειας) επαγωγής.

2. Μπορεί να εφαρμοστεί η αρχή της μαθηματικής επαγωγής για να αποδειχθεί η πρόταση: «Για κάθε θετικό πραγματικό αριθμό x ισχύει 2x>x»;  Ναι ή όχι; Δικαιολογείστε την απάντησή σας.

3.  Ένας μαθητής ισχυρίζεται ότι οι αριθμοί 20 και 25 είναι ίσοι και δικαιολογεί τον ισχυρισμό του ως εξής:

«Θα αποδείξω ότι για κάθε θετικό ακέραιο ν ισχύει ν = ν+5  (Σ).

Υποθέτω ότι ισχύει για ν = κ, δηλαδή κ = κ+5.

Προσθέτω και στα δύο μέλη της ισότητας το 1, οπότε:   (κ+1) = (κ+1)+5, δηλαδή η σχέση (Σ) ισχύει και για ν = κ+1.

Σύμφωνα με την αρχή της μαθηματικής επαγωγής, η σχέση (Σ) ισχύει για όλους τους θετικούς ακέραιους.

Επομένως για ν = 20 θα έχουμε: 20 = 20+5 = 25»!

Μπορείτε να βρείτε το λάθος στον παραπάνω ισχυρισμό; Δικαιολογείστε την απάντησή σας.

4.   Να αποδείξετε ότι για κάθε θετικό ακέραιο ν ισχύει:

5.  Η πλευρά ενός ισόπλευρου τριγώνου είναι μήκους ν εκατοστών, όπου ν φυσικός αριθμός με ν ( 2. Με ευθείες παράλληλες στις πλευρές του, το τρίγωνο χωρίζεται κατά τέτοιο τρόπο ώστε να σχηματίζονται ισόπλευρα τρίγωνα με πλευρά μήκους 1 εκατοστού. Για παράδειγμα:

Μπορείτε να υποθέσετε και στη συνέχεια να αποδείξετε πόσα ισόπλευρα τρίγωνα σχηματίζονται, αν το αρχικό ισόπλευρο τρίγωνο έχει πλευρά μήκους ν εκατοστών;

Για ν = 2 σχηματίζονται


 4 ισόπλευρα τρίγωνα





Για ν = 3 σχηματίζονται 


 9 ισόπλευρα τρίγωνα








Για ν = 4 σχηματίζονται     16 ισόπλευρα τρίγωνα

